Ego Rainaldus, Dei gratia Matisconensis episcopus, notum facio presentibus et futuris, quod Willelmus, comes Matisconensis, in manu nostra, interposita fidei religione, firmavit quod donec conventus Cluniacensis arbitrio nostro vel successorum nostrorum servato juris ordine stare voluerit de querela quantumlibet grandi, si quam contra eundem conventum idem comes habuerit, caldariam ipsorum quam habent apud Ledonem non occupabit nec faciet vel permittet ab aliquo hominum suorum subreptione qualibet occupari. Quod si (absit!) suadente humani generis inimico, fecerit, nec infra quatuordecim dies postquam commonitus fuerit ab eodem conventu, id competenti satisfactione correxerit, tunc nos vel successores nostri personam ipsius comitis et universam terram ejus interdicto et excommunicationi sine omni procrastinatione subdemus, nec sententiam relaxabimus, donec dicto conventui caldaria fuerit, cum perceptis inde proventibus, in integrum restituta, et de illata injuria congrue satisfactum. Actum Matiscone, anno incarnati Verbi Mº Cº XCVIIº, kalendis maii.